钦定古今图书集成/方舆汇编/职方典/第1345卷 > 肇庆府山川考三 府志
## 钦定古今图书集成/方舆汇编/职方典/第1345卷 > 肇庆府山川考三 府志

广宁县

福星山　在县北五十步。圆秀如覆釜，城跨其上，一邑之奇观也。

夹山　在县北四十里太平都。两山峡峙，怀集水从中出，旁山连延，多竹木。

圆岭山　，在县北五十里，县治发脉之处。高三百馀丈，横亘十五里，有九十九坑出笋坑，坑相似，若失道，必三日然后出。

银坑坪山　在县东北六十里。昔为贼巢，颇险，今平。

乌坭坑山　在县东北八十里。颇险，迳通清远。梅峒山　，在县东北一百里。猺贼旧穴，今为乐土。

葵峒山　，在县东北一百里。多居民。

花山　在县西北八十里。昔为贼险，今设官营。赤坑山　在县西北一百里。路通怀集，从古梗化，今皆招为良民。

石燕山　，在县东一百二十里大圃都，高百馀丈，周十馀里，巉岩窟穴，秋燕多蛰其中，大洞有石锺、石佛。

龙冈　，在县东一百二十里。自大罗山而西，蜿蜒数十里。

潭口山　在龙冈南十馀里，又南为小泾口。乐安山　，在县西三里太平都，高八十丈，周二十馀里。《旧志》讹为落鞍山。相传有青衣人乘白马出山，俄坠地，人马俱失，因名。亦峒贼失险之兆也。存之。

乌石山　在县西三十里扶溪上，周十馀里。高望山　，在县西五十里橄榄都。林木苍秀，涧泉澄澈，绝顶一望，诸山皆在其下。昔有人登此，未及半，忽晦暝不能进，乃由他路而归。

三宿山　，在县西七十里橄榄都高百馀丈，周三十里，上有三峰如列宿，一名“三足山” ，相传昔有苏姓入山仙去。

森峒山　在县西一百里。山森秀，多林木，旧猺薮也。

膺峒山　在县西一百里。旧为猺居，今平潭。圃山　在县东南六十里，连山险峻，至此稍平。初建县治于下。

春水山　，在县东南六十里。春水所自出，上多材木。

狮子山　在县西三里太平都。上有岩，登望奇绝。

三台山　在县西十里太平都。三峰鼎峙，为邑案山。

石涧山　在县西三十里橄榄都高百丈，周十里，泉自窦出，旱则声闻数里，雨则止。相传窦穴中有巨鲤游泳，数日必雨，人以为验。有石涧官埠，陆路入县。

顾水　，在县北四十里。源出清远县，过雷乡百馀里，至顾水口入绥江。

扶溪水　在县东十里。源出清远县罗山冈，西流数十里，受梅峒、葵峒诸水，绕县南流。又数十里，扶留村诸水从西北来，至县南注之。又数十里至扶溪巡司入绥江。

绥江水　，在县西四十里。源出广西怀集百馀里，入县受县诸水，注于四会。

乌龙潭　在县西四十里。多鱼，味甚美。宋学士李积中诗：“乌龙潭下鲜鱼鲊，白马山头苦笋羹。” 新招水　在县西五十里。发源高望山，流数十里，经旧新招县址入绥江。

清凉池　在县西五十里曲水村水槽岭。罗源水　在县东南一百三十里，源出清远县大罗山罗源村之东北。西南流十馀里，石港潭水注之，入于四，会为龙江，合于绥江。

程村水　在县西南一百里。源出高要界山，东流数十里，至程村水口入绥江。

石涧水　在县南三十里。发源石涧山，南流五里，西入于绥江。馀见石涧山。旧《志》称“东流入绥”

江者误

春水　，在县南六十里。发源春水山，西流三十馀里，经春水村，至洛口入绥江。

开平县

叠书山　在县东七里黎峒村。前传有刘三妹于此成仙，樵者每闻歌声。

游鱼山　在县东十五里。山形似鱼，临水。梁金山　在县东三十里，道人梁金修炼于此。马鞍山　，在县东三十五里。

北猎山　，在县南二里。形如旗帜，绵亘三十里，内有船坑、米坑、船坑有三石门，三小湖。

百足山　，在县南三十里。下有三山如龟，西接蚬冈。

护冲山　在县南四十里。

石井山　，在县南五十里。

独鹤山　，在县西四十里。高二百馀仞，峰顶有鹤飞来。

云宿山　，在县北三十五里。高百仞，周一百四十里，常有云气幕之。

《双飞蝴蝶》山　在县东南十里新塘村。

羊额马嘴山　在县东南十五里。与游鱼山对峙，千里结聚，为县之捍门水口。

狮子山　在县东北二十里，以形象得名。薛公岩　，在县东北二十五里，与骆驼山相接。一名“宝光岩” ，又名“寂感岩” ，石室天成，深一丈馀，有泉如乳，可以避乱。

纸山　，在县东北五十里。

金山岩　在县西北，一名“西岩。” 上有飞瀑如练盘石，可坐数十人，九日于此登高。

马头冈　在县西南十五里。下有神坛。

罗汉山　，在县西南三十里。有五尖峰，上有天池，长流不竭。

水坪海　：在县北四十里。发源皂幕，与双桥水合。

双桥水　在县南四十五里。南流至老虎尾，与庞村水合流，至县东门入海。

合水嘴　在县东南半里。双桥、长静二水至此合流。

长潭　，在县东南。自合水东流至此为潭，深数丈，中有鱼龙异物。

十三里为“川海” ，十四里为“大湾” ，三十里为交罗海　，俱在县东南，与下庙水合流。

长沙海　，在县东南三十五里。自交罗沿流而东，水势益壮，达于水口。

梁边海　，在县东南四十里。自长沙至此，直达新会厓门观止矣。水口　，在县东南四十五里。发源皂幕，历梁金之东南，与长沙合。

潭江　在县东南六十里，再进即为厓门。清水塘　在县东五里，纳诸溪之水，清深无际。八丫塘　在县西二十五里，出诸山之麓，周十馀里，流分八丫，深不可测。

独鹤水　在县西四十里，源出官陂，亦名“左步。” 蚬冈水　，在县南四十五里。自大步东流过海心。

黄泥潭　在县南七十里。与蚬冈之水会于赤水口。

德庆州

香山　在州北二里。高二百馀丈，周四十馀里，为州之主山。昔多香木，因名。《方舆胜览》云：“一名利人山。” 出五色石，其巅有佛迹，迹长尺许，具趾肉纹，旁刻元祐诸贤姓名。有漱玉泉、玉桥、乾明寺、浮香亭、豁然亭、环翠庵、览秀楼、东岳行祠、松关亭。嘉靖癸卯，知州吴汝新更新之。丙午，州同钱萱复修，俱废。戊申，知州余铉重建“览秀楼” ，与通判刘用章买田赡僧守之。隆庆六年，知州杨士中重修，植松夹道。近日修葺更胜。

登高冈　在州北二里，即侍郎冈。州人九日于此登眺。

高良山　，在州北七十里金林乡。高百馀丈，周五十里，山下田高土肥，而上产铁力木。

藿山　在州东北五里金林乡。高百馀丈，周三十里，峰峦郁秀。《方舆胜览》云：“有草如藿香。” 青云冈　在州东北五里，高百五十丈，周二十馀里，亦名卧人冈。

樝山　在州东北五十里。形耸而秀，其上曾产樝棃，因名。窦岭　，在州东北八十里悦城乡。高三百馀丈，周三十里，两山壁立，中通一径如窦。

焦石山　在州东北一百馀里悦诚乡。高三百馀丈，周五十里，苍翠盘郁。旧《志》：“山产焦石，乡人”

琢以为器

双鹤岭　在州东北悦城都。高六百馀丈，周八十里，高要入德庆、北乡必经之路，崎岖险峻，行者备登陟之苦。上下岭防虎及盗。

佛子岭　在州西北二十里金林乡。山势嵯峨，路通封川县界，旁有佛堂，因名。

茗山　，在州东十五里。高百馀丈，周二十里，产茶。

樵云山　在州东二十里。高二百馀丈，周三十馀里。山高而秀，形势盘郁，下有琼响泉。昔州人李质筑室读书于山之阳，扁曰“樵云” ，因以名山。文笔山　在州东二十五里。高二百馀丈，周四十馀里，其峰卓然如笔。

端山　在州东五十里，高三百三十丈，周三十里，其形端正。《方舆胜览》云：“山上有果实，名冬荣子，大如杯，炙而食之，味如猪肉，俗呼膏子者是也。” 《吴录》曰：“端溪有端山，山有五色石，石上多香木。”

西源山　在州东六十里。高六百丈，周三十里，跨西源、富豪二里之地。一峰高出云表，顶有池，四时不竭。其下有溪，分为二派，东派出西源，西派出富豪，合流出于江，即思夫水也。

三洲岩　在州东七十里。取“蓬莱第三洲” 之义，一名玉乳岩。岩皆苍绿色，石室自成观音佛像，石钟、土鼓，击之有声。有丹灶、砚池、仙羊窝、石柱，传昔皎叟修真于此。宋周敦颐尝游，苏轼有题，及李纲书“玉乳岩” 三大字。岩畔旧有濂溪书院，后有穴，可登其顶。顶上有居人数家，天造石门，宛然仙境也。洞石有《悯忠》诗。

劳山　，在州东八十五里悦城乡。高百馀丈，周三十馀里，形势峭拔，登者难之，故名。

杉岭　，在州西十五里。高百馀丈，周百馀里，路通苍梧县，产杉木。

峡山　，在州西二十里。高一百丈，周九十里，南北岸对峙甚隘，江水中流。春夏多雨，则水峻急，舟不能行。

藜岭　在州西四十里金林乡，又名“礼岭。” 高二百丈，周三百里，高峻产藜竹。

锦石山　在州西五十里，高一百馀丈，上有石柱，直插云汉。《方舆胜览》云：汉大中大夫陆贾说南越时，设锦步帐而登，俗呼为锦裹石。一说陆贾许锦酬山灵，及说南越王称臣，植花代锦石。有仙人桥，旧有陆大中祠，又有延福寺。万历丙子大征，罗旁以此石为猺寇祷祠，梯石夷其顶，镵“华表石” 三字。

障岭　，在县西七十里，以形名。

考嘉靖、成化二《志》，德庆有笔架山、大力山、鸡骨岭、计都山，今已析隶西宁县。有甘山、青旗山、息岭、龙岩、九星岩、甘通岩、罗汉岩，今析隶东安县。其泷水一县山川尽改为罗定州，俱不载《通志》：龙岩在三洲岩之阳，俱非。

龙潭　在州东北七十里金林乡。遇旱，祷之有应。

端溪水　在州东一十里。源出金林乡，经太平桥入于锦水。形势百折，近于端山，故名。

麻墟水　在州东二十里。源出封川县，经金林乡入于大江。旧《志》作“马墟水。”

书堂水　在州西四十里。源出猺山，南流五十里入于大江。水滨旧有“宋进士石处道书堂” ，故名。

夫号水　在州西五十里金林乡。南流五十里，经夫号村入于大江。相传昔有行役久不归，其妻思之，因哭而死。后夫归，未及家十里，闻妻死，亦号泣而绝。乡人呼其村及水曰《夫号》云。思夫水　在州东六十里，源出西源里，经思夫村入于江。可通小艇。

灵陵水　在州东九十里。一名“温水。” 源出广宁县，流百馀里，经悦城乡入于大江，可通舟楫。水口有孝通庙，即龙母庙也。对岸东安界有青旗山，林木蓊茂，人不敢伐。出三角鹿。

陆溪水　在州西五十里。源出佛子岭，东流三十里，入于江。水口旧有陆贾庙，故名。

武赖水　在州西七十里。源出封川县界，南流三十里，经武赖村入于江。

榕塘水　在州西南三十里。源出封川县界，南流五十里入于江。

大江　在州南一里，即西江也。一名锦水。《一统志》云：“德庆有鼎石之神，在江中随波出没，即赤松子炼丹处。”

双清井　在州治内东西庭中。

澄清井　在城西百馀步。

元妙井　“在城东一百七十步。”

仁寿井　在城东三里仁寿坊。

玉泉　在香山，飞流清浅可爱，达于城壕。琼响泉　，在樵云山下。清流漱石，若鸣珂然。白石泉　，在州之西，龙母庙前。

封川县

登高山　在县北二百步，高三十馀丈，周里许，山形突兀，上有景星寺，岁九日，官属于此登高。宋嘉熙年间，知州黄克宽构亭其上。旧有花药圃。

牛头岭　在县北三里，与登高山并峙，中有峡。白石冈　，在县北六里。形如莲花，上多白石，下有迳，曰“莲花迳。”

刘王冈　在县北九里。有刘谦、刘隐墓。

续岭　在县北二十里文德乡。续而复起，宛委绵亘七十里，岩崖竞丽，杂𪩘争奇，孕翠含烟，葱蒨入画。

三丫迳　在县北二十里梁村。

猿岭　，在县北三十里。高三十馀丈，周四十馀里，平冈漫坡，或起或伏，上多林木，猿狖所居，有《猿岭迳》。

万家石　在县北五十里，三石周回九里。锣鼓冈　在县北七十里文德乡，形如龟背，周四十里，相传夜尝有锣鼓声，今设巡检司。龙石山　在县北七十里归仁乡，上多石膏。麒麟山　在县北八十里归仁乡。高三百丈，周一百五十里，秀出天表，形若麒麟，县之镇山也。上有麒麟寺，今废。下有唐状元莫宣卿读书处及祠堂。

荔枝岩　在县北九十里文德乡。一水中流有潭，其深莫测，砂石光莹如冰玉。

云岩　，在县北九十里文德乡。容三百人，居民有寇避此。泉自石出，昼夜混混，石床磴道，殆若天造。旁有云岩寺。

留连山　在县北一百三十里文德乡。重峦叠𪩘，行无底止。奇花古藤，茂林修竹，曲涧灵岩，宛然一仙境也。旧志作“连山” ，误。今依《邑志》。

三峰　，在县北一百三十里文德乡。鼎立耸拔，上多奇石巉岩。

螺髻山　在县北一百三十里。旧志作“罗计。” 今依邑志，在文德乡。石门狭暗中明敞可容数百人，一夫当迳，万夫莫前。石乳凝结，瑰奇不可名状，诸岩之冠也。

封门山　在县东北二十里，县入首山也。峰峦秀蔚，两崖如门。县取“封山” 、“锦川” 合以为名。灵鼠石　，在县东北二十里。相传仙鼠所依。乡人祀之，岁不害稼。

相思山　在县东北二十五里德宁乡。群峰连属，下有大迳，长六七里，两山夹峭，一水中流，极其清冽。

石门岭　在县东北二十五里平城村。

梨园迳　在县东北三十里德宁乡思寮村。岚冈山　在县东北三十里德宁乡。上有古佛寺废址。祈雨辄应。

存塘迳　在县东北四十里德宁乡，长二十馀里，林木荫翳，寒气袭人。

双髻山　在县东北四十里德宁乡社村。俗名“双头。”

班石　在县东北四十里归仁乡。五色错杂如虎，大者高数十丈，次高数丈。

丰寿山　在县东北五十里德宁乡。《寰宇记》：“高一百三十馀丈，周五十里” ，一名霹雳山。相传山有巨石，雷震其一，因名。上有龙窝佛殿石池，泉涌其中。遇旱，汲其水，祷即雨。山自白马东分，以此为大。

纹水岭　在县东北五十里德宁乡蒲塘村丰寿山之南。

罗克迳　在县东北五十里，德宁乡霹雳山之西北，通归仁乡。

太子山　在县东北六十里德宁乡。平地突起，尖竦插汉。

石狗山　在县东北六十里德宁乡。巅有大石，广十馀丈。

甲子山　：在县东北七十里德宁乡官塘村，连麒麟山。

乌添迳　在县东北七十里德宁乡。长二、三里。崇冈叠𪩘，起伏盘曲，气象萧森，盛暑如秋。榄迳　在县东北七十里。乔木森丛，内多沐猴，一呼聚者数百。

白马山　，在县东北一百里归仁乡，与麒麟山对峙，周五十里，上有石如马，飞泉注如练。《正德》

间獞巢其上，参议周用、副使王大用剿平之，改名“白鹤。”

老鸦迳　在县东北一百里归仁乡。深山大箐，天日罕睹。

大围山　在县东北一里西厢光孝寺后。宋儒学故址存焉。

东山　一名“挂榜山” ，在县治东五十丈，延袤三里许，形如屏。古有封川学，宋于山下建三舍学今俱废。

纱帽岭　在县东一百里，与东山对峙。

先锋岭　在县东四里。高拔诸峰。

仙凤山　在县东十里，以形似得名。

仙人山　在县东二十里坊场乡狭田村。圆珠山　在县东三十里坊场乡茅坦村。凤凰山　在县东四十里坊场乡，上多鹤膝竹。鸡笼山　在县西三十里。其脉广远，左连广西，右襟西宁。

分界村　在县西三十里，有大榕树，广东、广西各植一株，相去不数步，候其荣瘁，以卜衰旺。白沙岭　在县东南三里，一名天马山。拱抱县治，西江汇其下，建《太乙文》塔其上。

绿衣岭　在县东南五里，与纱帽先锋白沙岭相连，稍北为罗客山。

濯锦山　在县东南五十里，即锦石山也。西山　在县西南十里，即锦钱山，在隔江。高五十丈，周五里，峰峦峭拔，旁石坂丈馀，有巨人迹。岁旱，以水濯之则雨。

会龙山　在县南二里。层峰叠秀，县之案山也。圣石　在县南十五里修泰乡吉羡村。青山上有仙迹。岁旱，乡人引水浇其迹，辄雨。山下有祠。扶灵水　在县北一百里文德乡。合流连水，至临口村入于贺江。

广信河　在县北一百里。源出老鸦迳，至文德乡鱼牢村入于扶灵水。

孔生水　在县北一百二十里。宋季有三孔家宦寓，子孙世居于此，因名。外有孔旁水口，流入贺江，始建“孔生铺。”

灵潭　在县北一百二十里文德乡覃村，孔生水之西。相传有龙居焉，旱祷之，辄应。

东安水　，在县西北二十里。源出苍梧县东安乡，至三家口入于江。

谷墟水　在县东十三里。源出麒麟山，经德宁、坊、场二乡，至小口村入西江。旧志名丰溪。《通志》作“风溪” ，源出丰寿山，非也。

颛山江　在县东一百里德宁乡滑泥村。源出东北诸岭，入谷墟水。

龙蓬滩　，在县东一百里。水中有米升石，水干石见则年丰。

贺江　在县西十里。一名丰溪。源出广西富川县灵亭乡桃武岩，南流合贺县水，东流合橘江。古令、金镂、东安、扶灵诸水，至灵洲入于西江。刘隐之诛乱民，苏章之败楚兵，潘崇彻之屯贺江，皆此水也。

灵洲　在县西十里贺江水口。广一里，长五里，水环匝之。上多芦苇，凫鹥所栖。春夏泛溢，洲常不没，与水浮沉，因以灵名。宋知州田开诗“海上荔枝庄” 即此。知州方维有《灵洲渔唱诗》。

蟠龙水　在县东南十里。源出苍梧县留竹山，经修泰乡，南流数里入于江。其水宛转如龙之蟠。弘治七年，乡民堤其下流为塘。

新妇碛　，在县东南十里蟠龙水口。形如笄，因名。

鸦头石　在县东南十里。蟠龙水俗呼“丫头石。” 西江水　在县南五十馀步。自苍梧七十里至灵洲，合贺水，环城西十馀里，稍南复东，经德庆、高要入南海。有潮汐，春夏潦涨，湍急无可见。秋冬每日早暮，潮高三尺，次则一二尺。

蟠龙井　在东山之下，泉水甘美。《明一统志》谓：“有龙潜其下” ，古儒学在此，取伏龙之义。

景星井　在登高山下，宋时凿，泉出清冽。育贤井　在旧学西，常溢而清。

泮林井　在旧学东，四时不竭。

麟山井　在麟山驿右，澄湛不涸，味甘且冷。“跃龙井　” 在遵化门外东塘西畔。

樊山井　在县南门内。明正德八年，知县樊立凿。万历十年，知县周日暹砌以砖石。

锦衣井　在城西脚下，知县周日暹募凿。“观埇井　” 在城西厢元妙观下。

东岳井　在光孝寺左

“清泉古井　” 在霹雳村。

颇广。考方尚祖所辑《邑志》甚详，不敢略也。方尚祖曰：“昔人云：‘天下诸山本于昆仑，封何所本？五岭而西为桂阳；又西数百里，南转为留连山，即阖邑诸山之宗也’。” 自留连抽为白鹤，支分而三：东为归仁乡之丰寿、封门；又东而至坊场乡，有仙人、村心、凤凰、濯锦诸山；西为文德乡之南龙、锣鼓、螺髻、荔枝、云岩诸山中为白鹤正脉，南出而结为麒麟，过续岭，又南出而为飞凤，为登高，为县治。此北条山之本末也。又一派自西江以南，即县之朝山来脉，从苍梧入修泰乡地亦分三支：列于坤位者，有如覆釜蛾眉然。布于巽方者，有若龙蟠罗带然。其立离位者曰会龙，俨若贵人端拱县治。此南条山之本末也。若水则夹山而行，左有颛山河龙、蓬滩之流，至谷墟而归于江。蓄而灌溉，则有蓬漏、流色、冬凉、瓦现、高龙诸陂。右有广信河，属鱼牢、扶灵诸水而入贺江。潴而灌溉，则有林泷、岩口、玉叶、水声、陶家、花鹿诸陂。南有蟠龙水，其源来自苍梧，纳诸溪注大江而灌溉，即渡口塘、蟠龙塘也。此流之小者，其大曰郁水，源出夜郎；曰“漓水” ，源出零陵；曰“贺水” ，源出萌渚。合于治之西，绕于城之南为锦江，东会丰溪，又东折以宗于海。此水之源流也。盖茂林峻岭，长江巨壑，涵负深厚，映带旷邈，毓秀伟阜，财用宁独擅一邑之奇观，扼西岭之险阻哉？《开建县》。

雁山　，在县北十里。形势颇平，有如雁行，为县后山。

潭霜山　在县北三十里锦衣乡。潭霜水自《怀集》流经其侧。

水泻山　在县北四十里锦衣乡三都。

柯木迳　　　白莲峒山　俱在县北四十里，锦衣乡四都。

古令山　在县北五十里锦衣乡，古令村，巡司在焉。

黄沙岭　在县北五十里。

忠谠山　在县东北五十里。高二百馀丈，周八十里。旧《志》产人谠直，因名，莫宣卿其一也。万石岭　在县东北六十里锦衣乡三都。石室　在县东北六十里。万山巍峨，中有石如粤房者七，高丈馀。又有如庭轩者三，高数丈，光朗閴寂。圆珠山　在县西北五十里。高一百五十丈，周二十馀里，其形如珠。县内各山，惟圆珠、忠谠二山为众山之望。

似龙山　，在县东十五里。高一百二十丈，周四十馀里，其形蜿蜒如龙。

野埇山　　　、水石岩　俱在县东二十五里。峰峦森立，水环其下。中有岩穴，暗者必秉烛而入，曲折奇怪，穴中流水莫知其源。

大水山　，在县东三十里。山下有涧，其源深广，故名。

羊梯山　，在县东三十里。为牛羊径道，有石磴若梯然。

昭埇山　，在县东二十里，旁有三穴，皆能容人。大玉山　，在县西三十五里。高一百三十馀丈，周三十馀里，青碧如玉。

小玉山　，在县西三十五里大玉山之旁。高八十馀丈，周十五里。其势突兀，以发脉自“大玉” ，故名。

黎水山　，在县东南二十里。高三十馀丈，周三十馀里，两山对峙，流水中出。

狼岭　，在县东南二十里。周七十里，形势险恶，上多豺狼，有迳通封川县。

水母塘　在县北五里，广十亩有奇，源出雁山，南流五里入塘，又自塘凿渠，以灌城壕。

潭霜水　在县北二十里。源出怀集县深山中，至万石入开建界三十里，至潭霜合诸水西流入开江。

金塘水　在县东北三十里。源出金塘村诸山，西南流入于《潭霜水》。

忠谠水　在县东北五十里。出忠谠山，西流入潭霜水。

卢村水　，在县东北七十里。出东北近界山，西流入潭霜水。

梁村水　在县东北一百里。源出怀集梁村，西南流入开建，至万石合潭霜水。

莲塘水　在县西北五十里。源出圆珠山，东南流四十里，经莲塘村入开江。

似龙水　在县东十里。源出似龙山，西流合金缕水。

金缕水　，在县东十五里。即龙吟水也，以经金。

缕村得名。唐状元莫宣卿读书堂在此。水声清响，乡人呼为“龙吟。” 会诸水于县东南入开江。昭埇水　，在县东二十里，源出昭埇山，西流合金缕水。

野埇水　，在县东二十五里。源出野埇山，西流合金缕水。

金装水　在县东三十里。源出大水山，西流经金装村，合潭霜水入开江。

羊梯水　在县东三十里。源出羊梯山，南流六里入金装水。

开江　在县西五十步。源出广西富川县，南流经贺县，又二百里入开建，合潭霜莲塘、金装、金缕诸水，流百里入封川界，为封江。

小玉水　，在县西二十里。源出小玉山，南流二十馀里入开江。

大玉水　，在县西三十里。源出大玉山，南流三十里入开江。

黎水　，在县东南二十里。源出黎水山，西流十馀里入开江。

狼岭水　，在县东南二十里。源出狼岭，西流合黎水。

状元井　在锦衣乡三都。其水清甘，冬夏常溢。世传唐状元莫宣卿所凿。

醴泉　在开江乡一都似龙山下，乌石之旁，昔有醴泉出焉。俗呼为“酒泉。”